KIRJALLINEN KYSYMYS E-2478/00 esittäjä(t): Karl von Wogau (PPE-DE) komissiolle. Ammattikoulutusta koskevat Europass-todistukset.



Virallinen lehti nro 113 E , 18/04/2001 s. 0106 - 0106



KIRJALLINEN KYSYMYS E-2478/00 esittäjä(t): Karl von Wogau (PPE-DE) komissiolle (24. heinäkuuta 2000) Aihe: Ammattikoulutusta koskevat Europass-todistukset Onko komissio tietoinen, että ammattikoulutusta koskeviin Europass-todistuksiin voi merkitä tietoja ainoastaan käsin tai tavanomaisella kirjoituskoneella? Onko tämä komission mielestä asianmukainen käytäntö tietokoneiden aikakaudella? Onko Europass-todistukset mahdollista varustaa yksittäisillä sivuilla, joihin tiedot voitaisiin syöttää tietokoneella? Tietojen merkitseminen olisi vaivattomampaa, jos se tapahtuisi käyttämällä esimerkiksi digitaalista kaavaketta, joka sisältyisi Europass-todistusta koskevaan levykkeeseen. Europass-todistusjärjestelmä on tervetullut kehityssuunta, sillä sen myötä on ensimmäistä kertaa mahdollista vahvistaa eri jäsenvaltioissa suoritetuista koulutusjaksoista saatu pätevyys yhdessä yhtenäisessä ammattikoulutusta koskevassa asiakirjassa. Europass-todistuksiin tehtävät merkinnät voidaan tällä hetkellä kuitenkin tehdä ainoastaan käsin tai tavanomaisella kirjoituskoneella. Jälki on sen mukaista. Todistusta voitaisiin muotoilla uudelleen ja käyttöön voitaisiin ottaa esimerkiksi mappi, joka sisältäisi yksittäisiä sivuja. Näin asiakirjasta saataisiin myös visuaalisesti miellyttävämpi. Viviane Redingin komission puolesta antama vastaus (29. syyskuuta 2000) Komissio on tietoinen Europass-todistuksen käytön rajoitteista ja samaa mieltä niistä arvoisan parlamentin jäsenen kanssa. Todistuksen täyttämiseen liittyvät käytännön vaikeudet voivat tehdä kyseisestä asiakirjasta epäselvän ja siten heikentää asiakirjan uskottavuutta. Neuvosto päätti Europass-todistuksen muodosta ja jäsenvaltiot yhdessä neuvoston kanssa todistusten määrästä (yhteensä 300 000 kappaletta kaikki yhteisön viralliset kielet mukaan lukien). Todistuksen muoto noudattaa täysin neuvoston päätöstä(1), jonka liitteen ensimmäisen kohdassa säädetään: Asiakirja on A5-kokoinen kirjanen. Siinä on kansilehden lisäksi 12 sivua. Päätöksen liitteessä on lisäksi kuvaus jokaisesta sivusta. Koska nykyinen todistusmäärä riittänee kahdeksi vuodeksi todistusjärjestelmän käyttöön ottamisesta, komissio aikoo tarkastella Europass-todistuksen ulkoasuun liittyvää ongelmaa sitten, kun koko järjestelmää tarkistetaan kokonaisuudessaan. Europass-todistusjärjestelmä on luonteeltaan innovatiivinen, ja sen vuoksi neuvoston päätöksen 9 artiklassa säädetään, että komissio antaa viimeistään joulukuussa 2001 Euroopan parlamentille ja neuvostolle seikkaperäisen arviointikertomuksen päätöksen täytäntöönpanosta. Arviointi onkin aiheellista, sillä jäsenvaltiot ovat useissa yhteyksissä toivoneet, että Europass-todistuksen soveltamisalaa laajennettaisiin. Lisäksi todistusjärjestelmä olisi integroitava yleiseen poliittisen kehitykseen, esimerkiksi Lissabonissa 23.24. maaliskuuta 2000 pidetyn Eurooppa-neuvoston ylimääräisen kokouksen päätelmiin. Komissio aikoo Europass-todistuksen ulkoasua uudistaessaan tarkastella kaikkia tietotekniikan tarjoamia mahdollisuuksia, joista yksi on sähköisessä muodossa oleva todistus. Tavoitteena on, että koulutusjakson suorittaneille henkilöille annetaan asiakirja, jolla on todellista vaikutusta, ja että koulutuslaitoksille ei aiheudu todistuksen laatimisesta liian suurta taakkaa. (1) Neuvoston päätös 1999/51/EY, tehty 21 päivänä joulukuuta 1998, vuorottelu- ja erityisesti oppisopimuskoulutusta koskevien eurooppalaisten koulutusjaksojen edistämisestä, EYVL L 17, 22.1.1999.